बच्चों के बेजान शरीर देखकर कलेजा फटा; पूछा- अधिकारी कहां थे, क्या कर रहे थे?
Kerala Boat Accident Update; Follow Kerala High Court News, Reports and Latest News On Boat Accident Rescue Operation  हाईकोर्ट ने मंगलवार को कहा कि हम यह निश्चित करेंगे कि कभी भी ऐसा हादसा ना हो इसलिए खुद इस मामले की सुनवाई कर रहे हैं।
केरल हाईकोर्ट ने तनूर में 7 मई को हुए नाव हादसे को चौंकाने वाला करार दिया। हाईकोर्ट ने मंगलवार को कहा कि हम यह निश्चित करेंगे कि कभी भी ऐसा हादसा ना हो इसलिए खुद इस मामले की सुनवाई कर रहे हैं। जस्टिस देवन रामचंद्रन और जस्टिश शोभा अन्नमा इआपेन ने सवाल किया- अधिकारी कहां थे, वो कर क्या रहे थे? उधर पुलिस ने बोट के मालिक के खिलाफ हत्या का केस दर्ज किया है।
अदालत ने केरल सरकार से पूछा कि जहां हादसा हुआ, वहां पोर्ट अफसर कौन था? उसके खिलाफ कार्रवाई क्यों नहीं की गई? कोर्ट ने कलेक्टर से 12 मई तक रिपोर्ट मांगी है।
केरल के मलप्पुरम में रविवार को एक टूरिस्ट बोट पलटने से 22 लोगों की मौत हो गई थी। इसमें 15 बच्चे भी शामिल थे। बोट में क्षमता से ज्यादा लोग बैठाए गए थे और उतनी लाइफ जैकेट बोट में नहीं थी।
हाईकोर्ट ने की नाव हादसे पर 5 टिप्पणियां...
1. अधिकारियों ने नाव चलाने की इजाजत क्यों दी?
हाईकोर्ट ने कहा, "हम खुद याचिका पर सुनवाई करेंगे। यह पता करेंगे कि अधिकारियों ने ऐसी नाव का संचालन जारी रखने की मंजूरी कैसे दे दी, जिस पर नियमों को तोड़ने का आरोप लग रहा है।"
2. लालच-लापरवाही-निर्दयता के चलते हादसा
जज बोले, "हमने जब बच्चों के बेजान शरीर देखे तो हमारा कलेजा फट गया। हम सो नहीं पाए। यह हादसा निर्दयता, लालच और अधिकारियों की लापरवाही का जानलेवा कॉम्बिनेशन है।"
3. लगातार हो रहे हादसे डराने वाले
अदालत ने कहा, "ऐसे नाव हादसे लगातार हो रहे हैं, यह डराने वाला है। 1924 में कोल्लम से कोयट्टम जा रही नाव पालना में डूब गई थी। तब केरल ने अपने महाकवि कुमारनासन को खो दिया था।"
4. हर बार जांच होती है और फिर सब भूल जाते हैं
जस्टिस रामचंद्रन और जस्टिश शोभा ने कहा, "यह पहली बार नहीं हो रहा है। जब भी ऐसे हादसे होते हैं, कुछ सुझाव दे दिए जाते हैं और जांच कर ली जाती है। फिर सब कुछ भूल जाते हैं। ये फिर हो रहा है, लोगों की जान जा रही है। पोर्ट अफसर के अलावा कोई जिम्मेदार नहीं है? नेवीगेशन का इंचार्ज कौन था? कोई ऑपरेटर अकेले यह नहीं कर सकता है। किसी का सपोर्ट तो मिला होगा। भले ही यह जानबूझकर हुआ हो या फिर किसी और कारण से।"
5. उन लोगों को सैल्यूट, जिन्होंने अपनी जान दांव पर लगा दी
उन्होंने कहा, "वहां कोई भी निगरानी के लिए मौजूद नहीं था। पुलिस भी नहीं थी? हम सुनवाई इसलिए कर रहे हैं ताकि आगे ऐसा ना हो। हम उन लोगों को सैल्यूट करते हैं, जिन्होंने अपनी जान दांव पर लगाकर दूसरों की जिंदगियां बचाईं।"
देखिए हादसे की तस्वीरें...
केरल पुलिस ने हादसे की जांच के लिए SIT बनाई
केरल पुलिस ने मंगलवार को बोट हादसे की जांच के लिए स्पेशल इन्वेस्टिगेशन टीम का गठन किया है। राज्य पुलिस प्रमुख अनिल कांत ने मलप्पुरम जिला पुलिस के प्रमुख सुजीत दास को SIT के नेतृत्व का जिम्मा सौंपा है।
PM मोदी ने की 2 लाख, केरल CM ने 10 लाख मुआवजा देने का ऐलान किया
प्रधानमंत्री नरेंद्र मोदी ने ट्वीट कर हादसे पर दुख जताया। उन्होंने ट्वीट किया- केरल के मलप्पुरम में नाव हादसे में लोगों की मृत्यु होने से दुखी हूं। मृतकों के परिवारों के प्रति मेरी संवेदना है। प्रत्येक मृतक के परिजनों को PMNRF से 2 लाख रुपए दिए जाएंगे। राज्य के मुख्यमंत्री पिन्नराई विजयन ने मृतकों के परिवार को 10 लाख रुपए मुआवजा देने का ऐलान किया है। साथ ही घटना की जांच का आदेश दिया है।